CELEX: 62019TN0694
Language: et
Date: 2019-10-09 00:00:00
Title: kohtuasi T-694/19: 9. oktoobril 2019 esitatud hagi – FI versus komisjon

25.11.2019   
            
            
               ET
            
            
               Euroopa Liidu Teataja
            
            
               C 399/102
            
         
      9. oktoobril 2019 esitatud hagi – FI versus komisjon
      (kohtuasi T-694/19)
      (2019/C 399/121)
      Kohtumenetluse keel: prantsuse
      
         Pooled
      
      
         Hageja: FI (esindaja: advokaat F. Moyse)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada 8. märtsi 2019. aasta otsus, 1. aprilli 2019. aasta otsus ja 12. augusti 2019. aasta otsus;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Komisjoni 8. märtsi, 1. aprilli ja 12. augusti 2019. aasta otsuste peale, millega hagejale keelduti määramast toitjakaotuspensioni, esitatud hagi põhistab hageja nelja väitega.
      
                  1.
               
               
                  Esimene väide, et Euroopa Liidu ametnike personalieeskirjade (edaspidi „personalieeskirjad“) VIII lisa artiklid 18–20 on õigusvastased, sest rikutud on võrdse kohtlemise põhimõtet ja vanuse alusel diskrimineerimise keeldu ning eiratud on kooselust ja puudest tulenevat õiguslikku seost.
               
            
                  2.
               
               
                  Teine väide, et personalieeskirjade VIII lisa artiklite 18 ja 20 kohaldamisel on rikutud õigusnormi, sest komisjon oleks neid artikleid pidanud tõlgendama nii, et nendes on silmas peetud paarisuhtes olevate isikute kooselu olenemata sellest, kas paar on abielus, registreeritud partnerluses või vabaabielus.
               
            
                  3.
               
               
                  Kolmas väide, et mõiste „abikaasa“ tõlgendamisel toitjakaotuspensionile kohaldatava korra tähenduses on rikutud õigusnormi, kuna läänemaailma ühiskonna areng nõuab selle mõiste laia tõlgendust.
               
            
                  4.
               
               
                  Neljas väide, et tulenevalt hagejale eriomase olukorra arvesse võtmata jätmisest on tehtud ilmne hindamisviga. Hageja väidab sellega seoses esiteks, et ta elas koos oma abikaasaga rohkem kui 18 aastat, ja teiseks kestis tema abielu neli aastat, seitse kuud ja kaheksa päeva.